Eliteserie-oppsummering: Favorittene innfridde
Det pleier ofte å skje overraskelser i den første serierunden. I 2024-versjonen av Eliteserien gikk de fleste forhåndstips inn. Det er ventet at Bodø/Glimt, Molde, Brann og trolig Viking vil kjempe om medaljene i årets serie.  Det er de fire klubbene med store og gode spillerstaller, som var sterke i 2023 og som ikke har «solgt unna» hele laget sitt foran 2024-sesongen. I seriedebuten vant alle fire, og i hvert fall tre av dem imponerte, virket solide og sterke. I sesonger hvor Bodø/Glimt har tatt seriegull har de vunnet åpningskampen sin (4–2 mot Viking i 2020, 3–0 mot Tromsø i 2021 og 2–0 mot Sarpsborg 08 i 2023).  I år ble det 2–0 mot nyopprykkede Fredrikstad, på bortebane, etter en sterk 2. omgang. Da så vi det Glimt vi er blitt vant med de siste sesongene, balldominans, skapende, plassbytter – og scoringer. Vel har klubben mistet to poengplukkere siden 2023-gullet (Amahl Pellegrino og Faris Moubagna, 39 mål og 19 assist), men Glimt har også fått hjem gode angripere, som Jens Petter Hauge, Håkon Evjen og August Mikkelsen.  Her er det mye fart og finter. Og Kjetil Knutsen, sjefen i Glimt, mener at laget fortsatt ikke er innspilt, finspilt, som Glimt kan være. Det får være advarselen til de andre tittelutfordrerne. For Glimts 2. omgang i Fredrikstad var sterk, og FFK er ikke et enkelt lag å bryte ned, gjerrige som de er blitt under Mikkjal Thomassens ledelse. Molde svarte på Glimts tidlige start mandag, og etter å ha bearbeidet Strømsgodset en stund, gikk de i ledelsen midtveis i omgangen ved Eirik Hestad. Molde var mer effektive enn de var dominerende, men det er en viktig egenskap, de fikk straffe, de scoret på gode innlegg – og til slutt satte innbytter-kaptein Magnus Wolff Eikrem inn en elegant goal – til 4–0. I fjor startet Molde med 0–1 mot Tromsø, og det endte med 5. plass etter en uvanlig rotete og svak sesong i serien. Nå er det er skadelisten på angriperne som bekymrer Erling Moe og Molde: Veton Berisha var allerede langtidsskadet. Mot Godset var det vinterens toppscorer, Fredrik Gulbrandsen som måtte gå ut med skade. Brann startet kampen i Tromsø i et tempo som om det skulle stå om livet, skapte en haug med sjanser og scoret to mål tidlig. Og TIL så ut som det «alle» har sagt – et lag som har mistet for mange og for mye siden bronsemedaljen i fjor.  Men etter pause, etter hvert, viste TIL seg litt mer fram, kom seg opp på 2–3 – og viste at det er et liv etter Gaute Helstrup og Jostein Gundersen. Til neste kamp er også kaptein Ruben Yttergård Jenssen tilbake, noe som betyr mye for TIL. Brann viste at de fortsetter som i 2022 og 2023 – med et aggressivt spill, skaping av sjanser og et balansert lag som kan slå hvem som helst, og fire scoringer borte mot Tromsø er sterkt. TIL slapp inn færrest mål av alle i 2023. Men Brann kan også falle sammen i perioder, så også i mandagens kamp mot Tromsø så vi tendenser til det. Viking var den medaljekandidaten som slet mest, mot Sarpsborg 08 i Jåttåvågen. Det måtte et selvmål til for at Viking skulle få starte med tre poeng.  I fjor tapte Viking serieåpningen med samme sifre (1–0). Sarpsborg 08 på sin side har ikke vunnet en serieåpning siden 1–0 mot Rosenborg i 2018. I Skien vant FK Haugesund sin første seriepremiere siden 2018. Også da het motstanderen Odd, og også da ble resultatet 2–1 til FKH. Også da gikk kampen i Skien.  Siden 2018 har FK Haugesund tapt fire av fem åpningskamper i Eliteserien, før Ismael Seone (18) scoret på overtid, og FKH tok med seg tre poeng hjem fra Falkum i Skien. Rosenborg vant også sin åpningskamp, som i fjor. 1–0 mot Viking på Lerkendal i 2023 ble til 2–0 mot Sandefjord i 2024. Den eneste lille overraskelsen som kom, den sto Kristiansund for ved å slå Lillestrøm 3–2 på Åråsen. Vil du lese mer om norsk fotball? VGs store klubbmagasin om Tromsø IL inneholder 100 sider med reportasjer, gode historier og fakta om klubben. Magasinet kan kjøpes i vår nettbutikk (fri frakt!)
Eliteserien 2024: Bodø/Glimt, Molde, Brann og Viking vant sine kamper i første serierunde Bodø/Glimt vant 2-0 mot Fredrikstad, Molde vant 4-0 mot Strømsgodset, Brann vant 4-2 mot Tromsø og Viking slet mot Sarpsborg 08, men vant 1-0 Rosenborg vant også åpningskampen sin, 2-0 mot Sandefjord Favorittene imponerte stort i første serierunde, noe som kan være en indikasjon på en spennende sesong i Eliteserien 2024